SL Uradni list Evropske unije L 200/1

IZVEDBENA UREDBA KOMISIJE (EU) 2017/1405

z dne 31. julija 2017

o spremembi Uredbe (ES) št. 847/2006 glede tarifnih kvot Unije za določene pripravljene ali konzervirane ribe s poreklom iz Tajske

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Sklepa Sveta 2006/324/ES z dne 27. februarja 2006 o sklenitvi Sporazuma v obliki izmenjave pisem med Evropsko skupnostjo in Kraljevino Tajsko v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 o spremembah ugodnosti na seznamih Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike v okviru njihovega pristopa k Evropski uniji (1), in zlasti člena 2 Sklepa,

ob upoštevanju naslednjega:

(1) Z Uredbo Komisije (ES) št. 847/2006 (2) sta bili z 2. junijem 2006 uvedeni letni tarifni kvoti za dajatev prost uvoz določenih pripravljenih ali konzerviranih rib.

(2) V skladu s Sporazumom v obliki izmenjave pisem med Evropsko skupnostjo in Kraljevino Tajsko, priloženim Sklepu Sveta 2006/324/ES, je bil Kraljevini Tajski dodeljen določen obseg vsake od teh tarifnih kvot, preostanek pa je bil odprt za uvoz iz vseh držav.

(3) Tarifna kvota za posamezno državo se dodeli na podlagi nepreferencialnega porekla blaga. Navedbo tega nepreferencialnega porekla blaga je treba vključiti v deklaracijo za sprostitev v prosti promet v Uniji. V nekaterih primerih mora navedeno deklaracijo spremljati dokazilo o poreklu, ki ga izdajo pristojni organi v državi porekla.

(4) V skladu z Uredbo (ES) št. 847/2006 je ugodnost deleža tarifnih kvot, dodeljenega Tajski, pogojena s predložitvijo potrdila o poreklu, ki izpolnjuje pogoje iz člena 47 Uredbe Komisije (EGS) št. 2454/93 (3).

(5) Uredba (EGS) št. 2454/93 je bila s 1. majem 2016 razveljavljena z Izvedbeno uredbo Komisije (EU) 2016/481 (4).

(6) Izvedbena uredba Komisije (EU) 2015/2447 (5), ki velja od 1. maja 2016, ne vključuje več postopka za izdajo in predložitev potrdila o poreklu, primerljivega s postopkom, ki se je uporabljal do 30. aprila 2016 v skladu s členom 47 Uredbe (EGS) št. 2454/93.

(7) Uvoz pripravljenih in konzerviranih rib s poreklom iz Tajske, za katerega velja ugodnost tarifnih kvot, odprtih z Uredbo (ES) št. 847/2006, je pogojen s predložitvijo skupnega vstopnega veterinarskega dokumenta (SVVD) v skladu s pogoji iz Uredbe Komisije (ES) št. 136/2004 (6). Postopek za izdajo SVVD zagotavlja zadostna jamstva o poreklu pripravljenih ali konzerviranih rib.

(8) Poleg tega lahko carinski organi od deklaranta zahtevajo, da dokaže poreklo blaga v skladu s členom 61 Uredbe (EU) št. 952/2013 Evropskega parlamenta in Sveta (7). To omogoča uporabo drugih dokazil poleg uradnega potrdila in zagotavlja, da se zadevna pravila ustrezno uporabljajo.

(9) Zato bi bilo treba iz Uredbe (ES) št. 847/2006 črtati zahtevo po predložitvi posebnega potrdila o poreklu zaradi ugodnosti tarifnih kvot za blago s poreklom iz Tajske.

(10) Pravila o upravljanju tarifnih kvot so določena v Izvedbeni uredbi (EU) 2015/2447, ki je s 1. majem 2016 nadomestila pravila iz členov 308a do 308d Uredbe (EGS) št. 2454/93. Člen 4 Uredbe (ES) št. 847/2006 bi bilo treba spremeniti, da bi se upoštevala nova pravila.

(11) Ukrepi iz te uredbe so v skladu z mnenjem Odbora za carinski zakonik –

SPREJELA NASLEDNJO UREDBO:

Člen 1

Člena 3 in 4 Uredbe (ES) št. 847/2006 se nadomestita z naslednjim:

„Člen 3 Poreklo je določeno v skladu z veljavnimi določbami Unije. Člen 4 Tarifne kvote iz te uredbe se upravljajo v skladu s členi 49 do 54 Izvedbene uredbe Komisije (EU) 2015/2447 (*1).

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 31. julija 2017 Za Komisijo Predsednik Jean-Claude JUNCKER

(1) UL L 120, 5.5.2006, str. 17.

(2) Uredba Komisije (ES) št. 847/2006 z dne 8. junija 2006 o odprtju in zagotavljanju upravljanja tarifnih kvot Skupnosti za določene pripravljene ali konzervirane ribe (UL L 156, 9.6.2006, str. 8).

(3) Uredba Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (UL L 253, 11.10.1993, str. 1).

(4) Izvedbena uredba Komisije (EU) 2016/481 z dne 1. aprila 2016 o razveljavitvi Uredbe Komisije (EGS) št. 2454/93 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (UL L 87, 2.4.2016, str. 24).

(5) Izvedbena uredba Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije (UL L 343, 29.12.2015, str. 558).

(6) Uredba Komisije (ES) št. 136/2004 z dne 22. januarja 2004 o postopkih za veterinarske preglede proizvodov, uvoženih iz tretjih držav, na mejnih kontrolnih točkah Skupnosti (UL L 21, 28.1.2004, str. 11).

(7) Uredba (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (UL L 269, 10.10.2013, str. 1).